Source: http://www.bihon.ro/vizeaza-o-clasare-cat-mai-buna/946695
Timestamp: 2019-11-20 16:52:14+00:00

Document:
Vizeaza o clasare cat mai buna - BIHON
Vizeaza o clasare cat mai buna
7. iulie 2011 15:12
Pivotul Sasha Topcov va continua şi în sezonul viitor cu CSM Oradea
Echipa de baschet CSM Oradea a făcut mutări în lot şi îşi doreşte calificarea în play-off.
Divizionara A de baschet masculin CSM Oradea îşi va definitiva în curând lotul cu care va aborda viitorul sezon. Preşedintele CS Municipal, Florin Birta şi managerul echipei, Şerban Sere, au susţinut ieri o conferinţă de presă în care au fost prezentate noutăţile legate de formaţie.
Referitor la lot, CSM Oradea a renunţat la serviciile „stranierilor” Mandic, Mitchell, Schachtner şi Stojakovic, cărora le-au expirat contractele. „Nu le-am mai prelungit contractele din motive de strategie. Nu este vorba de lipsă de valoare sau de alte cauze colaterale. Pur şi simplu, am gândit împreună cu antrenorul într-un anumit mod lotul de jucători”, a afirmat Şerban Sere. Nemanja Maric şi Sasha Topcov şi-au prelungit pentru încă un an contractele cu CSM Oradea, iar Milos Pesic a semnat de asemenea pentru un sezon. S-a reuşit de asemenea legitimarea altor doi jucători străini, William Franklin (SUA) şi Milos Markovic (Serbia). Franklin (26 de ani) este conducător de joc şi vine de la campioana Tunisiei. A mai jucat un an în prima ligă germană. „Avem referinţe foarte bune despre acest jucător. El are toate şansele să se integreze în echipa noastră”, a spus managerul CSM Oradea. Milos Markovic (27 de ani) joacă pe posturile 3-4 şi a jucat în returul campionatului trecut la CSU Atlassib Sibiu. A mai evoluat la echipele Partizan Belgrad şi Hemofarm Vrsac. „Am obţinut semnătura lui chiar astăzi (ieri, n.r.), după negocieri care au durat foarte mult. Este un jucător bun, care a avut multe oferte”, a explicat Sere.
Török s-a accidentat
În ceea ce priveşte jucătorii autohtoni, Lupusavei, Paşca şi Ştefan au contracte pentru un an, Lázár mai are doi ani, iar Pascu şi Hora sunt şi ei aproape de prelungirea înţelegerii cu clubul orădean. Din păcate, Török Rolánd, unul din tinerii de perspectivă din lot, s-a accidentat grav la antrenamentele echipei secunde, suferind o ruptură de ligamente la genunchiul piciorului drept. În ciuda acestui fapt, clubul i-a propus prelungirea contractului. Máté Stretea a dorit să plece, el urmând să joace la echipa maghiară DVSC Debreţin. „Va trebui să completăm lotul cu încă doi jucători. Ne interesează şi jucătorii 12 şi 13 din lot, pentru că vrem să avem rezerve de calitate. Vom căuta probabil un jucător român pe poziţia 3-4, respectiv un român sau un străin pentru poziţia 4-5”, a conchis Şerban Sere.
Obiectivul echipei îl constituie calificarea în play-off şi o clasare finală pe un loc cât mai bun.

References: CSM 
 CSM 
 CSM 
 CSM 
 CSM 
 CSM